Smadrede ruder, røgbomber og hundredvis af rasende fans. Efterspillet på AaBs nedrykning lørdag blev et dramatisk et af slagsen på Aalborg Portland Park. Efter slutfløjtet - hvor det stod klart, at AaB skal spille 1. division næste sæsonen efter 0-1 nederlaget til Silkeborg - begyndte en kerne af AaB-fans at smadre ting, og en lille gruppe forsøgte sågar at komme ind til AaBs spillere ved at smadre vinduer til omklædningsrummet. Derfor blev Aalborg Portland Park spærret af flere steder - ikke mindst fordi der blev kastet røgbomber inden i forgangen til stadion. AaB-spillerne blev tilbageholdt i en lounge, hvor de måtte opholde sig for ikke at komme i konfrontation med de rasende fans. Flere hundrede oprørte fans havde taget stilling uden for den udgang, som spillerne normalt bruger. Derfor var først AaB-anfører Lucas Andersen og senere veteranerne Jakob Ahlmann og Rasmus Thelander ude og tale med oprøret af fans. - Mit budskab til fansene var, at jeg kom ud med mine følelser omkring at være opvokset i AaB. Jeg fortalte dem, at jeg kan sagtens bære, hvis der er nogen, som vil læsse deres frustrationer og følelser af på mig. Det er okay lige nu, siger Lucas Andersen til TV2 Nord. Selv om kampen sluttede klokken 16, kunne AaB-spillerne først forlade stadion omkring klokken 18:30, erfarer TV2 Nord. De rasende fans ville først lade spillerne gå, når de havde afleveret alle spillertrøjer, fortæller TV2 Nords sportsjournalist, Mogens Jørgensen. - Det var fansenes krav for at lade spillerne forlade stadion, siger han. Ifølge Nordjyllands Politi måtte de være meget talstærkt til stede for at holde nogenlunde kontrol på de vrede fans. Poltiet oplyser dog, at der er ro i Aalborg lørdag aften.

Referat:
Oprørte fans efter slutfløjtet i lørdagens AaB-kamp gjorde, at spillerne var fanget på stadion i flere timer.